कारबाही नगर्दै क्षतिपूर्ति !
अखिल नेपाल फुटबल संघ (एन्फा) ले थ्रीस्टार क्लबलाई एएफसी कप प्ले–अफबाट वञ्चित गरिएको औपचारिक रुपमा स्वीकार्दै उसलाई क्षतिपूर्ति दिने बुधबार निर्णय गरेको छ । तर दोषीउपर कारबाही गर्नेबारे भने कार्यसमितिले कुनै निर्णय गरेन ।
काठमाडौं — अखिल नेपाल फुटबल संघ (एन्फा) ले थ्रीस्टार क्लबलाई एएफसी कप प्ले–अफबाट वञ्चित गरिएको औपचारिक रुपमा स्वीकार्दै उसलाई क्षतिपूर्ति दिने बुधबार निर्णय गरेको छ । तर दोषीउपर कारबाही गर्नेबारे भने कार्यसमितिले कुनै निर्णय गरेन ।एन्फाले टिम दर्ता नगर्दा थ्रीस्टारले छनोट भएर पनि गत वर्ष एसियाली क्लब फुटबलको दोस्रो ठूलो प्रतियोगिताको प्ले–अफ खेल्न पाएन । त्यसैले उसले ६ करोड रुपैयाँ क्षतिपूर्ति मागेको थियो । लामो ‘बार्गेनिङ’ पछि थ्रीस्टारलाई १ करोड ५० लाख क्षतिपूर्ति दिन एन्फा नेतृत्वले सहमति गरेको बताएको थियो तर एन्फाले सम्झौता भने गरेको थिएन । यसैमा ‘थ्रीस्टारलाई सहमति भएबमोजिम क्षतिपूर्ति दिने’ भन्दै एन्फाको कार्यसमिति बैठकले निर्णय गरेको हो ।‘क्षतिपूर्तिको कानुनी र व्यावहारिक प्रक्रिया पूरा गरी आवश्यक स्रोत व्यवस्थापन’ गर्न वरिष्ठ उपाध्यक्ष मणि कुँवर संयोजक तथा कार्यसमिति सदस्यद्वय गणेश चन्द र दिनेश व्यञ्जनकार सदस्य रहेको समिति गठन गरेको छ । एन्फा अध्यक्ष नरेन्द्र श्रेष्ठले यसमा सर्वसम्मत गराउने प्रयास गरेका थिए तर उपाध्यक्ष वीरबहादुर खड्का तथा सदस्य पंकजविक्रम नेम्वाङ र रत्नकुमार श्रेष्ठले असहमति जनाउँदै ‘नोट अफ डिसेन्ट’ लेखेका छन् ।‘थ्रीस्टारलाई प्रतियोगिता खेल्न पाउने अधिकारबाट वञ्चित गरिएको छ, त्यसैले उसले क्षतिपूर्ति पाउनुपर्छ तर उसलाई एन्फाले क्षतिपूर्ति दिने सहमति हालसम्म गरेको छैन,’ सदस्य नेम्वाङले भने, ‘जसले गल्ती गरेको हो उसलाई कारबाही नगरी क्षतिपूर्तिको प्रक्रिया अगाडि बढाउनु न्यायको सिद्धान्तअनुसार होइन । त्यसैले निर्णयप्रति असहमत छौं ।’ उनले थपे, ‘दोषीलाई उन्मुक्ति दिने नियत देखियो । यो नेपाली फुटबलका लागि ठूलो दुर्भाग्य हो ।’ समितिले १० दिनभित्र प्रस्ताव पेश गर्ने र त्यसअनुसार कार्यसमितिमार्फत् विशेष साधारणसभाले अनुमोदन गरेर थ्रीस्टारलाई क्षतिपूर्ति दिने बताइएको छ ।लिग मंसिरमाएन्फा बैठकले मंसिर १४ देखि ‘ए’ डिभिजन लिग गर्ने निर्णय पनि गर्‍यो । यसले दुई वर्षयता रोकिएको उच्च तहको लिग पुन: सञ्चालन गर्ने ढोका खोलेको छ । ‘एएफसीको क्लब लाइसेन्सिङ मापदण्ड पूरा गरेका क्लबले लिग खेल्नेछन्,’ एन्फाका प्रमुख कार्यकारी अधिकृत इन्द्रमान तुलाधरले भने, ‘सहिद स्मारक ए डिभिजन लिगमा रहेका क्लबलाई लिगमा यसपालि समेट्ने छौं । राष्ट्रिय लिग खेलेका र राजधानीमा ए डिभिजनमा उक्लिने क्लबलाई अर्को सालको लिगमा मौका दिनेछौं ।’